PMIndiaData/PMIndiaSum huggingface dataset:
இந்திய பங்குச்சந்தைகள் கண்காணிப்பு ஆணையம் மற்றும் அபுதாபியின் நிதி ஒழுங்குமுறை ஆணையம் இடையே பரஸ்பர ஒத்துழைப்புக்காக புரிந்துணர்வு ஒப்பந்தம்.

பிரதமர் திரு நரேந்திர மோடி அவர்கள் தலைமையில் கூடிய மத்திய அமைச்சரவை, இந்திய பங்குச் சந்தை கண்காணிப்பு ஒழுங்குமுறை ஆணையம் மற்றும் அபுதாபியின் நிதி ஒழுங்குமுறை ஆணையம் இடையே பரஸ்பர ஒத்துழைப்பு, தொழில்நுட்ப பகிர்வு ஆகியவற்றுக்காக கையெழுத்தான புரிந்துணர்வு ஒப்பந்தத்துக்கு ஏற்பளித்தது. இந்த ஒப்பந்தம், இரு அமைப்புகளிடையே பொருளாதார இணைப்பையும், ஒத்துழைப்பையும் மேம்படுத்தி, பங்குச்சந்தைகள் வளர உதவும். மேலும் இரு அமைப்புகளிடையே தகவல் பரிமாற்றத்துக்கும் பெருமளவில் உதவும்.
உ.பி.யின் குஷிநகர் விபத்தில் உயிரிழந்தவர்களுக்கு பிரதமர் இரங்கல்

உ.பி.யின் குஷிநகர் விபத்தில் உயிரிழந்தவர்களுக்கு பிரதமர் திரு நரேந்திர மோடி இரங்கல் தெரிவித்துள்ளார். உள்ளூர் நிர்வாகம் இயன்ற அனைத்து உதவிகளையும் வழங்குவதில் ஈடுபடுத்தப்பட்டுள்ளதாக பிரதமர் தெரிவித்துள்ளார். பிரதமர் வெளியிட்டுள்ள டுவிட்டர் பதிவில் கூறியிருப்பதாவது ; "உத்தரபிரதேச மாநிலம் குஷிநகரில் நடந்த விபத்து இதயத்தை உலுக்குகிறது. இதில் உயிரிழந்தவர்களின் குடும்பங்களுக்கு எனது ஆழ்ந்த இரங்கலைத் தெரிவித்துக் கொள்கிறேன். காயமடைந்தவர்கள் விரைவில் குணமடைய வாழ்த்துகிறேன். உள்ளூர் நிர்வாகம் இயன்ற அனைத்து உதவிகளையும் வழங்குவதில் ஈடுபடுத்தப்பட்டுள்ளது."
திரு. நரேஷ் சந்திரா மறைவிற்கு பிரதமர் இரங்கல்

முன்னாள் குடிமை பணியாளர் திரு. நரேஷ் சந்திரா மறைவிற்கு பிரதமர் திரு. நரேந்திர மோடி இரங்கல் தெரிவித்துள்ளார். “திரு. நரேஷ் சந்திரா தலை சிறந்த குடிமை பணியாளர் ஆவார். அரசாட்சி முறை மற்றும் கொள்கைகள் தொடர்பான விஷயங்களில் அழியாத அடையாளமாய் இருப்பவர். அவரது மறைவு வருத்தத்தை அளிக்கிறது. அமெரிக்காவின் தூதராக இருந்தபோது அவர் என்னை அழைத்து இரவு விருந்து அளித்தபோது அவருடன் நான் பகிர்ந்து கொண்ட பல ஆழமான விவாதங்கள் இன்றும் என் நினைவில் உள்ளது. வலிமையான இந்தியா – அமெரிக்க நட்பினை அவர் ஆழமாக நம்பினார்”, என்று பிரதமர் தனது இரங்கல் செய்தியில் குறிப்பிட்டுள்ளார்.
சேனி நிறுவன சிறப்புக் குழு சீன தொழில் அதிபர்கள் பிரதமருடன் சந்திப்பு

திரு. லியாங் வெங்கன் தலைமையிலான சேனி நிறுவனத்தின் சிறப்புக் குழுவும் சீன தொழில் அதிபர்களும் பிரதமர் திரு. நரேந்தி மோடியை இன்று சந்தித்தனர். திரு. லியாங் வெங்கன் சேனி நிறுவனத்தின் தலைவர் ஆவார். இந்த சிறப்புக் குழு இந்தியாவின் பல்வேறு துறைகளில் முதலீடு செய்ய தனது விருப்பத்தை தெரிவித்துக் கொண்டது. ••••
நாட்டு மக்களுக்கு பிரதமர் திரு. நரேந்திர மோடி புத்தாண்டு வாழ்த்து

புத்தாண்டை முன்னிட்டு பிரதமர் திரு.நரேந்திர மோடி, நாட்டு மக்களுக்கு வாழ்த்துத் தெரிவித்துள்ளார். இது குறித்து அவர் வெளியிட்டுள்ள டுவிட்டர் பதிவில், 2023ம் ஆண்டு, சிறந்த ஆண்டாக அமையட்டும். இந்த ஆண்டில், நம்பிக்கையும், மகிழ்ச்சியும், வெற்றிகளும் நிறையட்டும். அனைவருக்கும் பூரண ஆரோக்கியம் ஆசீர்வாதமாக அமையட்டும் என பிரதமர் குறிப்பிட்டுள்ளார்.
நாளை நடைபெறும் அகில இந்திய சட்ட அமைச்சர்கள் மற்றும் சட்டத்துறை செயலாளர்கள் மாநாட்டின் தொடக்க அமர்வில்  பிரதமர் உரையாற்றுகிறார்

நாளை காலை 10.30 மணியளவில் நடைபெறவுள்ள அகில இந்திய சட்ட அமைச்சர்கள் மற்றும் சட்டத்துறை செயலாளர்கள் மாநாட்டின் தொடக்க அமர்வில் பிரதமர் திரு நரேந்திர மோடி காணொலி மூலம் உரையாற்றுகிறார். குஜராத் மாநிலம் ஏக்தா நகரில் இந்த இரண்டு நாள் மாநாட்டை மத்திய சட்டம் மற்றும் நீதித்துறை அமைச்சகம் ஏற்பாடு செய்துள்ளது. இந்திய சட்டம் மற்றும் நீதி பரிபாலனம் தொடர்பான விஷயங்கள் குறித்து கொள்கை வகுப்பாளர்கள் விவாதிப்பதற்கான ஒரு பொது தளத்தை வழங்கும் நோக்கத்துடன் இந்த மாநாடு நடத்தப்படுகிறது. மாநிலங்கள் மற்றும் யூனியன் பிரதேசங்கள் தங்களது சிறப்பான நடைமுறைகளை பகிர்ந்து கொள்ளவும், புதிய யோசனைகளை தெரிவிக்கவும், இதன் மூலம் பரஸ்பர ஒத்துழைப்பை மேம்படுத்தவும், இந்த மாநாடு வழிவகுக்கும். விரைவான நீதி வழங்குவதற்கான மத்தியஸ்தம், ஒட்டுமொத்த சட்ட உள்கட்டமைப்பை மேம்படுத்துதல், பழமையான, காலத்திற்கு ஒவ்வாத சட்டங்களை அகற்றுதல், நீதி அணுக்கத்தை மேம்படுத்துதல், நிலுவையில் உள்ள வழக்குகளை குறைத்தல், விரைவான பைசலை உறுதி செய்தல், சிறந்த மத்திய, மாநில ஒத்துழைப்புக்கான மாநில மசோதாக்கள் தொடர்பான விஷயங்களில் சமச்சீர் நிலையை கொண்டு வருதல், மாநில சட்ட முறைகளை வலுப்படுத்துதல் உள்ளிட்ட மாற்று தாவா தீர்வுகள் போன்ற தலைப்புகளில் இந்த மாநாட்டில் விவாதங்கள் நடைபெறும்.
கர்நாடகாவின் மைசூரில் வளர்ச்சி முன்முயற்சிகளின் துவக்க விழாவில் பிரதமரின் உரை

கர்நாடக ஆளுநர் திரு தாவர் சந்த் கெலாட் அவர்களே, முதலமைச்சர் திரு பசவராஜ் பொம்மை அவர்களே, எனது அமைச்சரவை நண்பரான திரு பிரல்ஹாத் ஜோஷி அவர்களே, கர்நாடக மாநில அமைச்சர்களே, நாடாளுமன்ற, சட்டமன்ற உறுப்பினர்களே, இதர பிரமுகர்களே, எனதருமை சகோதர, சகோதரிகளே! நமது பாரம்பரிய கலாச்சாரத்தை வளப்படுத்தி, 21-ஆம் நூற்றாண்டின் உறுதிப்பாடுகளை நாம் எவ்வாறு நிறைவேற்றுவது என்பதற்கு கர்நாடகா ஒரு சிறந்த உதாரணம்; மேலும் இத்தகைய வரலாறு, கலாச்சாரம் மற்றும் நவீனத்துவத்தின் கலவையை மைசூரில் எங்கும் காண முடிகிறது. சகோதர, சகோதரிகளே, ‘அனைவரின் ஆதரவு, அனைவரின் வளர்ச்சி, அனைவரின் நம்பிக்கை மற்றும் அனைவரின் முயற்சி' என்ற தாரக மந்திரத்தை இன்று மைசூரில் நாம் காண்கிறோம். பேச்சுத் திறன் இல்லாத மக்கள் சந்திக்கும் பிரச்சினைகளை எதிர்கொள்வதற்கான ஓர் முன்முயற்சியை நாம் தொடங்கியுள்ளோம்; இதுபோன்ற மக்களின் சிகிச்சைக்காக மேம்பட்ட ஆராய்ச்சியை ஊக்குவிக்கும் வகையிலான மையம் இன்று திறக்கப்பட்டுள்ளது. மேலும், மைசூர் பயிற்சி முனைய திட்டத்திற்கு அடிக்கல் நாட்டப்பட்டிருப்பதன் மூலம், மைசூர் ரயில் நிலையம் நவீனப்படுத்தப்படும், ரயில் இணைப்பும் வலுப்பெறும். சகோதர, சகோதரிகளே, கடந்த எட்டு ஆண்டுகளில் ஏழைகளுக்கான நலத்திட்டங்களை நாங்கள் விரிவுபடுத்தியுள்ளோம். முன்னர், ஒரே ஒரு மாநிலத்திற்கு மட்டுமே இதுபோன்ற திட்டங்கள் வரையறுக்கப்பட்டிருந்த நிலையில், ‘ஒரு நாடு, ஒரு ரேஷன் அட்டை' திட்டம் உள்ளிட்டவை தற்போது நாடு முழுவதும் அனைவராலும் அணுகப்படுகிறது. அதேபோல, ஆயுஷ்மான் பாரத் திட்டத்தின் உதவியுடன் கர்நாடகாவில் 29 லட்சம் ஏழை நோயாளிகள் இலவச மருத்துவ சிகிச்சையைப் பெற்றுள்ளனர். நண்பர்களே, கடந்த எட்டு ஆண்டுகளில் எங்களது அரசு கொண்டு வந்த திட்டங்கள் அனைத்திலும், சமூகத்தின் அனைத்து பிரிவினரையும், அனைத்து பகுதிகளையும் நாட்டின் ஒவ்வொரு மூலை முடுக்கையும் சென்றடைய வேண்டும் என்ற உணர்விற்கு அதிக முக்கியத்துவம் அளிக்கப்பட்டது. கடைசி மைல் வரை தரமான சேவைகளை வழங்குவதன் வாயிலாக கடந்த 8 ஆண்டுகளில் சமூக நீதியை நாங்கள் உறுதி செய்துள்ளோம். அடிப்படை வசதிகள் என்ற பிரச்சினையிலிருந்து ஏழைகளுக்கு நிவாரணம் அளிக்கப்படும் போது, அதிக உற்சாகத்துடன் நாட்டின் வளர்ச்சிக்கு அவர்கள் பங்களிப்பாளர்கள். சகோதர, சகோதரிகளே, ‘விடுதலையின் அமிர்த காலத்தில்’, இந்தியாவின் வளர்ச்சியில் ஒவ்வொருவரும் பங்களிப்பதை உறுதி செய்வதற்கான நடவடிக்கைகள் எடுக்கப்பட்டு வருகின்றன. மாற்றுத்திறனாளிகள், பிறரை சார்ந்திருப்பதைக் குறைப்பதற்கான நடவடிக்கைகளை எங்கள் அரசு தொடர்ந்து மேற்கொள்கிறது. எனவே, நமது நாணயங்களில், மாற்றுத்திறனாளிகளின் வசதிக்கான புதிய அம்சங்கள் சேர்க்கப்பட்டுள்ளன. மாற்றுத்திறனாளிகளுக்கு உகந்த கல்வி முறைகள் நாடுமுழுவதும் அறிமுகப்படுத்தப்படுகின்றன. பொது இடங்கள், பேருந்துகள், ரயில்கள் மற்றும் இதர அலுவலகங்களை மாற்றுத் திறனாளிகளுக்கு வசதியானதாக மாற்ற முன்னுரிமை அளிக்கப்படுகிறது. புத்தொழில் நிறுவனங்களைச் சேர்ந்த இளைஞர்களாகிய உங்களிடம் புதிய சிந்தனைகளும், எண்ணங்களும் மேலோங்கியிருப்பதால், மாற்றுத்திறனாளி சகோதர, சகோதரிகளுக்கு உங்கள் நிறுவனங்களால் ஏராளமான உதவிகளை செய்ய முன்வருமாறு சிறப்பு கோரிக்கையை முன்வைக்கிறேன். இதுபோன்ற பல்வேறு திட்டங்களுக்காக எனது ஆழ்மனதில் இருந்து மீண்டும் ஒருமுறை உங்கள் அனைவருக்கும் வாழ்த்து தெரிவிக்கிறேன். மிக்க நன்றி. பொறுப்புதுறப்பு: இது பிரதமர் உரையின் தோராயமான மொழிபெயர்ப்பாகும். பிரதமர் தமது உரையை இந்தியில் வழங்கியிருந்தார்.
ஜப்பானிய பிரதமருக்கு பிரதமர் மோடி கடிதம் –ஜப்பானியர்கள் கொலைக்கு கண்டனம்

ஜப்பானியர்கள் கொலை செய்யப்பட்டதை கண்டித்து பிரதமர் திரு. நரேந்திர மோடி ஜப்பானிய பிரதமர் திரு. ஷின்சோ அபேக்கு கடிதம் எழுதியுள்ளார். “ஜப்பானியர்கள் கெஞ்ஜி கோடோ, ஹருணா யுகாவா ஆகியோரை ஐ.எஸ். அமைப்பினர்கள் காட்டுமிராண்டித்தனமாக கொலைசெய்த செய்தி எனக்கும் இந்திய மக்களும் அதிர்ச்சியையும் மிகுந்த வருத்தத்தையும் அளித்துள்ளது. உயிரிழந்தவர்களின் குடும்பத்தினருக்கும் ஜப்பான் மக்களுக்கும் எங்களது எண்ணங்களும் பிரார்த்தனைகளும் எப்போதும் இருக்கும்.” என்று பிரதமர் எழுதியுள்ளார். “தீவிரவாதிகளின் இந்த காட்டுமிராண்டித்தனமான செயல்களை வன்மையாக கண்டிப்பதில் ஜப்பானுடன் இந்தியா என்றும் துணை நிற்கும். இந்தக் கொலைகள் தீவிரவாதத்தின் மனிதத்தன்மையற்ற நிலையை உலகத்திற்கு அப்பட்டமாக நினைவூட்டியுள்ளது. உலக சமூகத்திற்கு இது ஒரு பெரும் சவாலாக உருவாகியுள்ளது. அப்பாவிகளின் உயிரை அழித்த இந்த சோக சம்பவத்திற்கு பிறகு தீவரவாதத்திற்கு எதிரான நடவடிக்கைகள் குறித்த சர்வதேச ஒத்துழைப்புகள் மேலும் வலுவடைய உறுதிமொழி ஏற்போம்” என்று பிரதமர் கூறியுள்ளார். “இந்த சோகமான நேரத்தில் உங்களது தலைமை பலத்தினாலும், ஞானத்தினாலும் உங்கள் நாட்டை வழிநடத்த எனது தனிப்பட்ட வாழ்த்துக்களை உங்களுக்கு தெரிவித்துகொள்கிறேன்’ என்று பிரதமர் குறிப்பிட்டுள்ளார்.
பாலியில் ஜி-20 மாநாட்டுக்கு இடையே பிரான்ஸ் அதிபருடனான பிரதமரின் சந்திப்பு

பாலியில் ஜி-20 மாநாட்டுக்கு இடையே பிரான்ஸ் அதிபர் திரு இமானுவேல் மேக்ரானை பிரதமர் திரு நரேந்திர மோடி இன்று சந்தித்து பேசினார். பாதுகாப்பு, சிவில் அணுசக்தி, வர்த்தகம் மற்றும் முதலீடு போன்ற பலதரப்பட்ட துறைகளில் தற்போதுள்ள ஒத்துழைப்புக் குறித்து இரண்டு தலைவர்களும் ஆய்வு செய்தனர். புதிய துறைகளில் ஏற்படும் பொருளாதார தொடர்புகள் அதிகரிப்பதை இருதலைவர்களும் வரவேற்றனர். பிராந்திய மற்றும் சர்வதேச விவகாரங்களில் பரஸ்பர இருநாட்டு நலன் குறித்தும் விவாதிக்கப்பட்டது.
இமாசல பிரதேசத்தில் நிலச்சரிவு காரணமாக ஏறபட்ட உயிரிழப்புகளுக்கு பிரதமர் துயரம்

இமாசல பிரதேசத்தில் மண்டி மாவட்டத்தில் எற்பட்ட நிலச்சரிவு தொடர்புடைய விபத்துகளில் நிகழ்ந்த உயிரிழப்புகளுக்கு பிரதமர் திரு. நரேந்திர மோடி துயரம் தெரிவித்துள்ளார். “இமாசல பிரதேசத்தில் மண்டி மாவட்டத்தில் நிலச்சரிவு தொடர்புடைய விபத்துகளில் உயிரிழப்பு நிகழ்ந்துள்ளது குறித்து அறிந்து வேதனை அடைந்தேன். உயிரிழந்தவர்கள் குடும்பத்தினருக்கு என் ஆழ்ந்த இரங்கல்கள். இமாசல பிரதேச மாநிலம் மண்டி மாவட்டத்தில் நிகழ்ந்த இந்த விபத்துகளில் காயமடைந்தோர் விரைவில் குணமடைய வேண்டுகிறேன். தேசிய பேரிடர் மீட்புப் படையினர் மண்டிக்கு விரைந்து சென்று மீட்பு மற்றும் நிவாரண நடவடிக்கைகளில் ஈடுபடுவார்கள். தேவையான உதவிகள் அனைத்தையும் வழங்குவார்கள்” என்று பிரதமர் குறிப்பிட்டுள்ளார்.
பாரத ரத்னா நானாஜி தேஷ்முக்கின் பிறந்த நாளில் பிரதமர் அவரை நினைவுகூர்ந்தார்

பாரத ரத்னா நானாஜி தேஷ்முக்கின் பிறந்தநாளை முன்னிட்டு பிரதமர் திரு நரேந்திர மோடி அவருக்கு மரியாதை செலுத்தியுள்ளார். பிரதமர் வெளியிட்டுள்ள டுவிட்டர் பதிவில் கூறியிருப்பதாவது; "பாரத ரத்னா நானாஜி தேஷ்முக்கின் பிறந்தநாளில் அவரை நினைவு கூர்வோம், கிராமப்புற இந்தியா மற்றும் விவசாயம் பற்றிய அவரது செழுமையான புரிதல் அவரது படைப்புகளில் பிரதிபலிக்கிறது. அவர் ஒரு சிறந்த சிந்தனையாளராகவும் இருந்துள்ளார்."
ஆசிய சாம்பியன்ஸ் கோப்பையை வென்றதற்காக இந்திய ஹாக்கி அணிக்கு பிரதமர் வாழ்த்து

ஆசிய சாம்பியன்ஸ் கோப்பையை வென்றதற்காக இந்திய ஹாக்கி அணிக்கு பிரதமர் திரு. நரேந்திர மோடி வாழ்த்து தெரிவித்துள்ளார். “நமது ஹாக்கி அணியை கண்டு பெருமைப் படுகிறேன். ஆசிய சாம்பியன்ஸ் கோப்பையை வென்றதற்காக எனது வாழ்த்துகளை தெரிவித்து கொள்கிறேன்” என்று பிரதமர் குறிப்பிட்டுள்ளார்.
சரக்கு மற்றும் சேவைகள் வரியை (GST) அமல் செய்வதற்கான ஆயத்தநிலை குறித்து ஆய்வு செய்வதற்கான கூட்டத்தில் பிரதமர் பங்கேற்பு

சரக்கு மற்றும் சேவைகள் வரியை (GST) அமல் செய்வதற்கான ஆயத்தநிலை குறித்து 2016 செப்டம்பர் 14 ஆம் தேதி பிரதமர் ஆய்வுக் கூட்டம் நடத்தினார். அந்தக் கூட்டத்தில் மத்திய நிதியமைச்சர், நிதித் துறையின் இரண்டு இணை அமைச்சர்கள், பிரதமர் அலுவலகம் மற்றும் நிதி அமைச்சகத்தின் மூத்த அதிகாரிகள் கலந்து கொண்டனர். 2017 ஏப்ரல் 1 ஆம் தேதியில் இருந்து ஜி.எஸ்.டி.யை அமல் செய்வது என்பதில் எந்த மாற்றம் இல்லாதிருப்பதை உறுதி செய்வதற்காக, பிரதமர் இந்தக் கூட்டத்தை நடத்தினார். ஜி.எஸ்.டி.யை அமல் செய்வதற்குத் தேவையான பல்வேறு நடவடிக்கைகள், மாதிரி ஜி.எஸ்.டி. சட்டங்கள் மற்றும் விதிகளை உருவாக்க வேண்டியது குறித்தும், மத்திய, மாநில அரசுகளுக்கு தகவல் தொழில்நுட்ப கட்டமைப்பு உருவாக்குதல் குறித்தும், மத்திய, மாநில அரசுகளின் அதிகாரிகளுக்கு பயிற்சி அளிப்பது குறித்தும், தொழில் மற்றும் வர்த்தகத் துறையினருக்கு விழிப்புணர்வு நிகழ்ச்சிகள் நடத்துவது குறித்தும் ஏற்பட்டுள்ள முன்னேற்றங்கள் குறித்து பிரதமர் ஆய்வு செய்தார். அனைத்து நடவடிக்கைகளும் 2017 ஏப்ரல் 1 ஆம் தேதிக்கு வெகு நாட்களுக்கு முன்னதாகவே முடிக்கப்பட வேண்டும் என்று பிரதமர் அறிவுறுத்தினார். சட்டப்பிரிவு 279 A-வில் அளிக்கப்பட்டுள்ள அதிகாரம் தொடர்பான பரிந்துரைகளை உரிய காலத்தில் செய்வதற்கு, தீவிரமாக கூட்டங்களை ஜி.எஸ்.டி. கவுன்சில் நடத்த வேண்டும் என பிரதமர் கேட்டுக் கொண்டார். மாதிரி ஜி.எஸ்.டி. சட்டங்கள், ஜி.எஸ்.டி. விகிதங்கள், ஜி.எஸ்.டி. அமல் செய்யப்படும் அல்லது விலக்கு அளிக்கப்படும் சரக்கு மற்றும் சேவைகளும் இதில் அடங்கும் என்றும் பிரதமர் குறிப்பிட்டார்.
நேபாள நாட்டின் பிரதமராக தேர்ந்தெடுக்கப்பட்டுள்ள திரு. கேபி ஒளியுடன் பிரதமர் மோடி தொலைபேசி மூலம் வாழ்த்து

நேபாள நாட்டின் பிரதமராக தேர்ந்தெடுக்கப்பட்டுள்ள திரு. கேபி ஒளியுடன் பிரதமர் திரு. நரேந்திர மோடி தொலைபேசி மூலம் தொடர்பு கொண்டு அவரை வாழ்த்தினார். அவருடன் பேசிய போது கேபி ஒளி இந்தியாவிற்கு பயணம் மேற்கொள்ள வேண்டும் என்று பிரதமர் அழைப்பு விடுத்தார்.
தற்சார்பு பெண்சக்திகளுடன் கலந்துரையாடல் நிகழ்ச்சியில் பிரதமர் ஆகஸ்ட் 12ம் தேதி பங்கேற்பு

தற்சார்பு பெண்சக்திகளுடன் கலந்துரையாடும் நிகழ்ச்சியில் பிரதமர் திரு நரேந்திர மோடி பங்கேற்கிறார் மற்றும் பெண்கள் சுயஉதவிக் குழுவினர்கள் / தீன்தயாள் அந்தியோதயா திட்டம் – தேசிய ஊரக வாழ்வாதார திட்டத்தின் (DAY-NRLM) கீழ் உருவாக்கப்பட்ட சமுதாய சேவையாளர்கள் ஆகியோருடன், ஆகஸ்ட் 12-ம் தேதி மதியம் 12.30 மணியளவில் காணொலி மூலம் கலந்துரையாடுகிறார். இந்நிகழ்ச்சியில், நாடு முழுவதும் உள்ள பெண்கள் சுயஉதவிக் குழுவினரின் வெற்றி கதைகளின் தொகுப்பு மற்றும் விவசாய வாழ்வாதாரங்கள் குறித்த கையேடு ஆகியவையும் பிரதமரால் வெளியிடப்படும். 4 லட்சத்துக்கும் மேற்பட்ட சுயஉதவிக் குழுவினருக்கு ரூ.1625 கோடி அளவில் மூலதன நிதி உதவியையும் பிரதமர் விடுவிக்கிறார். மேலும், உணவு பதப்படுத்துதல் தொழில்துறை அமைச்சகத்தின், பிரதமரின் சிறு உணவு பதப்படுத்தும் நிறுவனங்களை முறைப்படுத்தும் திட்டத்தின் கீழ் ( PMFME), சுயஉதவிக் குழு உறுப்பினர்கள் 7,500 பேருக்கு ரூ.25 கோடியை முதலீட்டு பணமாகவும் மற்றும் தேசிய ஊரக வாழ்வாதார திட்டத்தின் கீழ் ஊக்குவிக்கப்பட்ட 75 விவசாய உற்பத்தியாளர் அமைப்புகளுக்கு ரூ.4.13 கோடி நிதியையும் பிரதமர் விடுவிக்கிறார். மத்திய ஊரக மேம்பாடு மற்றும் பஞ்சாயத்து ராஜ் அமைச்சர் திரு கிரிராஜ் சிங்; மத்திய உணவு பதப்படுத்துதல் தொழில்துறை அமைச்சர் திரு பசுபதி குமார் பரஸ்; ஊரக மேம்பாட்டு இணையமைச்சர்கள் சாத்வி நிரஞ்சன் ஜோதி மற்றும் திரு ஃபகன் சிங் குலாஸ்தே, பஞ்சாயத்து ராஜ் இணையமைச்சர் திரு கபில் மொரேஸ்வர் பாட்டீல் மற்றும் உணவு பதப்படுத்துதல் தொழில்துறை இணையமைச்சர் திரு பிரகலாத் சிங் படேல் ஆகியோரும் இந்நிகழ்ச்சியில் கலந்து கொள்கின்றனர். தீன்தயாள் அந்தியோதயா திட்டம் – தேசிய ஊரக வாழ்வாதார திட்டம் (DAY-NRLM) பற்றி: கிராமப்புற ஏழை குடும்பங்களை, படிப்படியாக சுய உதவி குழுக்களாக மாற்றுவதையும் மற்றும் அவர்களின் வாழ்வாதாரங்களை பன்முகப்படுத்தவும், அவர்களின் வருமானம் மற்றும் வாழ்க்கை தரத்தை மேம்படுத்தவும் நீண்டகால ஆதரவு வழங்குவதை தீன்தயாள் அந்தியோதயா திட்டம் – தேசிய ஊரக வாழ்வாதார திட்டம் நோக்கமாகக் கொண்டுள்ளது. இத்திட்டத்தின் பெரும்பாலான செயல்பாடுகள், சுயஉதவிக் குழுவினரால் அமல்படுத்தப்பட்டு ஊக்குவிக்கப்படுகிறது. இவர்கள் வேளாண் சேவை அளிப்பவர்கள், கால்நடை சேவை அளிப்பவர்கள், வங்கி சேவை அளிப்பவர்கள், காப்பீடு சேவை அளிப்பவர்கள், வங்கி தொடர்பாளர் சேவை அளிப்பவர்கள் போன்ற சமுதாய சேவையாளர்களாக பயிற்சி பெற்றுள்ளனர். குடும்ப வன்முறை, பெண்கள் கல்வி மற்றும் இதர பாலினம் தொடர்பான பிரச்சினைகள், ஊட்டச்சத்து, துப்புரவு, சுகாதாரம் போன்ற விஷயங்களில் விழிப்புணர்வு உருவாக்கம் மற்றும் நடத்தை மாற்ற தகவல்தொடர்பு மூலம் சுய உதவிக் குழு பெண்களுக்கு அதிகாரம் அளிப்பதிலும் இத்திட்டம் செயல்படுகிறது.
லோக்நாயக் ஜெயப்பிரகாஷ் நாராயண் பிறந்த நாளை முன்னிட்டு பிரதமர் அஞ்சலி

லோக்நாயக் ஜெயப்பிரகாஷ் நாராயண் பிறந்த நாளை முன்னிட்டு பிரதமர் திரு. நரேந்திர மோடி அவருக்கு அஞ்சலி செலுத்தினார். “புண்ணியபுருஷன் லோக்நாயக் ஜேபி அவர்கள் பிறந்த நாளை முன்னிட்டு நான் வணங்குகிறேன். அவரது தைரியம் மற்றும் ஒழுக்கமுடைமை ஒவ்வொரு இந்தியனையும் தொடர்ந்து ஊக்கப்படுத்தும்” என்று பிரதமர் கூறியுள்ளார்.
உர்சுலா வொன் டெ லெயென் உடன் இன்று நடத்திய பேச்சு வார்த்தை மிகுந்த மகிழ்ச்சியை அளிக்கிறது: பிரதமர்

பிரதமர் திரு நரேந்திர மோடி, புதுதில்லியில் இன்று ஐரோப்பிய ஆணையத்தின் தலைவர் திருமதி உர்சுலா வொன் டெ லெயென் உடன் பேச்சு வார்த்தை நடத்தினார். இந்த பேச்சு வார்த்தை குறித்து பிரதமர் வெளியிட்டுள்ள டுவிட்டர் பதிவில்; “ஐரோப்பிய ஆணையத்தின் தலைவர் வொன் டெ லெயென் உடன் இன்று நடத்திய பேச்சு வார்த்தை மிகுந்த மகிழ்ச்சியை அளிக்கிறது. பொருளாதார மற்றும் கலாச்சார பிணைப்புகள் உள்பட இந்தியா- ஐரோப்பிய யூனியன் இடையிலான முழுமையான உறவு குறித்து நாங்கள் ஆய்வு செய்தோம்” என்று தெரிவித்துள்ளார்.
டென்மார்க்கின் ராணி 2ம் மார்க்கரீத் பிரதமர் மோடிக்கு வரவேற்பு அளித்தார்

கோபன்ஹேகனில் உள்ள வரலாற்று சிறப்புமிக்க அமலியன்போர்க் அரண்மனையில் டென்மார்க்கின் ராணி 2ம் மார்க்கரீத் பிரதமர் திரு. நரேந்திர மோடிக்கு வரவேற்பு அளித்தார். டென்மார்க்கின் அரியணை ஏறியதன் பொன்விழாவையொட்டி, பிரதமர் அவருக்கு மரியாதை செலுத்தினார். சமீப ஆண்டுகளில் இந்தியா – டென்மார்க் உறவுகளில் அதிகரித்து வரும் வேகம், குறிப்பாக பசுமை கேந்திர கூட்டணி குறித்து பிரதமர் அவருக்கு விளக்கம் அளித்தார். மேலும் சமூக நன்மைகளுக்காக டேனிஷ் அரச குடும்பத்தின் பங்களிப்பை பிரதமர் வெகுவாக பாராட்டினார். தனக்கு அளித்த அன்பான வரவேற்பிற்கும், உபசரிப்பிற்கும் பிரதமர் ராணிக்கு நன்றி தெரிவித்தார்.
‘அதீத விருப்பமுள்ள நடுத்தர வர்க்கத்தின் எட்டு ஆண்டுகள்’ பற்றிய கட்டுரைகளையும், சுட்டுரைத் தொடரையும் பிரதமர் பகிர்வு

நடுத்தர வர்க்கத்தினரின் கனவுகளை நனவாக்குவதற்காக இந்திய அரசு எவ்வாறு பணியாற்றியுள்ளது என்பது குறித்த கட்டுரைகளை narendramodi.in என்ற தமது இணையதளத்திலிருந்து பிரதமர் திரு நரேந்திர மோடி பகிர்ந்துள்ளார். இந்த தலைப்பில் மைகவ் சுட்டுரை தொடரையும் அவர் பகிர்ந்தார். பிரதமர் வெளியிட்டுள்ள சுட்டுரைச் செய்தியில் தெரிவித்திருப்பதாவது: “நடுத்தர வர்க்கத்தினரின் கனவுகளை நனவாக்குவதற்காக இந்திய அரசு எவ்வாறு பணியாற்றியுள்ளது என்பது குறித்த விளக்கமான கட்டுரை தொகுப்புகள் இங்கு இடம்பெற்றுள்ளன. #8YearsOfAspirationalMiddleClass” “கடந்த எட்டு ஆண்டுகளில் ‘எளிதான வாழ்க்கை' எவ்வாறு மேம்படுத்தப்பட்டுள்ளது என்பது பற்றிய ஓர் விரிவான தொடர். #8YearsOfAspirationalMiddleClass”
மகாராணி எலிசபெத் கோவிட் பாதிப்பிலிருந்து விரைவில் குணமடைய பிரதமர் வாழ்த்து

மகாராணி எலிசபெத் கோவிட் பாதிப்பிலிருந்து விரைவில் குணமடைய வாழ்த்து தெரிவித்துள்ள பிரதமர் திரு நரேந்திர மோடி அவர் நல்ல ஆரோக்கியத்துடன் திகழ பிரார்த்திப்பதாகவும் கூறியுள்ளார். இங்கிலாந்து பிரதமர் திது போரிஸ் ஜான்சன் வெளியிட்டுள்ள டுவிட்டர் பதிவிற்கு பதிலளித்துள்ள பிரதமர்; “மகாராணி எலிசபெத் விரைவில் குணமடைய வாழ்த்துவதுடன், அவர் நல்ல ஆரோக்கியத்துடன் திகழவும் பிரார்த்திக்கிறேன்” என்று தெரிவித்துள்ளார்.
இந்தியாவில் உள்ள விசா நடைமுறையை பரவலாகவும், எளியமையாகவும் மற்றும் பொருத்தமாகவும் அமைத்திட அமைச்சரவை ஒப்புதல்

பிரதம மந்திரி திரு.நரேந்திர மோடி தலைமையில் கூடிய மத்திய அமைச்சரவை இந்தியாவில் தற்போது நடைமுறையில் உள்ள விசா வழங்கும் முறையை பொருத்தமாகவும், பரவலாகவும், எளிமையாகவும் அமைப்பதற்கும் மற்றும் உள்விவாகார அமைச்சகம் பல்வேறு பங்கேற்பாளர்களுடன் ஆலோசனை செய்து உள்துறை அமைச்சரின் ஒப்புதலுடன் அவ்வப்போது விசா கொள்கையில் மாற்றங்கள் மேற்கொள்வதற்கும் தனது ஒப்புதலை வழங்கியது. வெளிநாட்டினர் சுற்றுலா, வாணிபம் மற்றும் மருத்துவ காரணங்களுக்காக வருவதற்கு இந்த ஒப்புதல் வழிவகுக்கும். இது பொருளாதார வளர்ச்சியை அதிகரிக்கவும், சுற்றுலா, மருத்துவ மதிப்பு பயணம் மற்றும் வாணிபம் தொடர்பான பயணம் போன்ற சேவைகள் மூலம் வருவாயை உயர்த்தவும், ‘திறன் இந்தியா’, ‘டிஜிட்டல் இந்தியா’, ‘இந்தியாவில் உருவாக்குவோம்’ உள்ளிட்ட அரசின் முக்கிய முனைப்புகளை வெற்றியடையவும் செய்யும். இது மேற்கூறிய நியாயமான காரணங்களுக்காக வெளிநாட்டினர் இந்தியாவிற்கு வருவதை எளிதாக்கும்.
ரியோ பாராலிம்பிக்ஸ் (மாற்று திறனாளிகளுக்கான ஒலிம்பிக் போட்டி) 2016 –    இந்திய வீரர்களுக்கு பிரதமர் வாழ்த்து

செப்டம்பர் 7 தேதி தொடங்க உள்ள ரியோ பாராலிம்பிக்ஸ் (மாற்று திறனாளிகளுக்கான ஒலிம்பிக் போட்டி) 2016 போட்டியில் பங்கேற்க உள்ள இந்திய விளையாட்டு வீரர்களுக்கு பிரதமர் திரு நரேந்திர மோடி தனது வாழ்த்துகளை தெரிவித்துள்ளார். செப்டம்பர் 7 தேதி தொடங்க உள்ள ரியோ பாராலிம்பிக்ஸ் (மாற்று திறனாளிகளுக்கான ஒலிம்பிக் போட்டி) 2016 போட்டியில் பங்கேற்க உள்ள இந்திய விளையாட்டு வீரர்களை உற்சாகப்படுத்த இந்திய மக்கள் ஆர்வத்துடன் உள்ளனர். ரியோ பாராலிம்பிக்ஸ் (மாற்று திறனாளிகளுக்கான ஒலிம்பிக் போட்டி) 2016 போட்டியில் பங்கேற்க உள்ள இந்திய விளையாட்டு வீரர்களுக்கு எங்கள் வாழ்த்துகள். நமது வீரர்கள் சிறப்பாக விளையாடி நமக்கு பெருமை சேர்ப்பார்கள் என்று நான் உறுதியாக நம்புகிறேன் என்று பிரதமர் தனது வாழ்த்து செய்தியில் கூறியுள்ளார்.
மோர்பியில் பிரதமர் தலைமையில் ஆய்வுக்கூட்டம்

குஜராத்தின் மோர்பியில் துரதிருஷ்டவசமாக ஏற்பட்ட பால விபத்தை அடுத்து அங்கு நிலவும் சூழல் குறித்து பிரதமர் திரு. நரேந்திர மோடி தலைமையில் ஆய்வுக் கூட்டம் நடைபெற்றது. இந்த இக்கட்டான சூழலில், பாதிக்கப்பட்ட குடும்பத்தினருடன் அதிகாரிகள் தொடர்ந்து தொடர்பில் இருந்து அவர்கள் அனைத்து உதவிகளையும் பெறுவதை உறுதி செய்ய வேண்டும் என பிரதமர் வலியுறுத்தினார். மீட்பு பணிகள் மற்றும் பாதிக்கப்பட்டோருக்கு வழங்கப்படும் உதவிகள் குறித்து பிரதமருக்கு அதிகாரிகள் விளக்கம் அளித்தனர். விபத்து தொடர்பான அனைத்து அம்சங்களையும் கண்டறிய பரந்த மற்றும் விரிவான விசாரணை தற்போதைய உடனடித் தேவை எனவும் பிரதமர் கூறினார். விசாரணையின் முடிவில் கிடைக்கும் முக்கிய தகவல்களிலிருந்து பாடங்களை கற்றுக்கொண்டு அவற்றை விரைவில் செயல்படுத்த வேண்டும் என்றும் பிரதமர் வலியுறுத்தினார். குஜராத் முதலமைச்சர் திரு. பூபேந்திர படேல், மாநில உள்துறை அமைச்சர் திரு. ஹர்ஷ் சாங்க்வி, மாநில தொழிலாளர் நலத்துறை அமைச்சர் திரு. பிரிஜேஷ் மெர்ஜா, குஜராத் மாநில அரசின் தலைமைச் செயலாளர், மாநில காவல்துறைத் தலைவர், மாவட்ட ஆட்சியர், மாவட்ட காவல் கண்காணிப்பாளர், சட்டப்பேரவை மற்றும் நாடாளுமன்ற உறுப்பினர்கள் மற்றும் உயர் அதிகாரிகள் இந்தக் கூட்டத்தில் பங்கேற்றனர். மோர்பிக்குச் செல்வதற்கு முன்பாக பால விபத்து ஏற்பட்ட பகுதிக்கு பிரதமர் நேரில் சென்றார். விபத்தில் காயம் அடைந்தவர்கள் அனுமதிக்கப்பட்டு சிகிச்சை பெற்று வரும் உள்ளூர் மருத்துவமனைக்கும் அவர் சென்றார். மீட்புப் பணிகளில் ஈடுபட்டவர்களுடன் கலந்துரையாடிய பிரதமர் அவர்களது துணிச்சல் மற்றும் சேவையைப் பாராட்டினார்.
கர்நாடக மாநிலம் துமகுரு மாவட்டத்தில் ஏற்பட்ட சாலை விபத்தில் உயிரிழந்தவர்களுக்கு  பிரதமர் இரங்கல்

கர்நாடக மாநிலம் துமகுரு மாவட்டத்தில் நடந்த சாலை விபத்தில் உயிரிழந்தவர்களுக்கு பிரதமர் திரு நரேந்திர மோடி ஆழ்ந்த இரங்கல் தெரிவித்துள்ளார். பாதிக்கப்பட்டவர்களுக்கு பிரதமர் தேசிய நிவாரண நிதியிலிருந்து இழப்பீடு வழங்கப்படும் என்று திரு மோடி அறிவித்துள்ளார். பிரதமர் அலுவலகம் வெளியிட்டுள்ள ட்விட்டர் பதிவில் கூறியிருப்பதாவது; "கர்நாடகா மாநிலம் துமகுரு மாவட்டத்தில் நடந்த விபத்து நெஞ்சை உருக்குகிறது. உயிரிழந்தவர்களின் குடும்பங்களுக்கு ஆழ்ந்த இரங்கல். காயமடைந்தவர்கள் குணமடைய பிரார்த்தனை. உயிரிழந்தவர்களின் குடும்பங்களுக்கு பிரதமர் தேசிய நிவாரண நிதியில் இருந்து தலா ரூ.2 லட்சம் வழங்கப்படும். காயமடைந்தவர்களுக்கு ரூ.50,000 வழங்கப்படும்; பிரதமர் ‘’
ஸ்ரீ குரு நானக் தேவ் அவர்களின் பிறந்தநாளில் மக்களுக்குப் பிரதமர் வாழ்த்து தெரிவித்துள்ளார்

ஸ்ரீ குரு நானக் தேவ் அவர்களின் பிறந்தநாளில் மக்களுக்குப் பிரதமர் திரு நரேந்திர மோடி வாழ்த்து தெரிவித்துள்ளார். ஸ்ரீ குரு நானக் தேவ் அவர்களின் சிறப்புக்குரிய விழா நாளில் அவரது ஆன்மீக நெறிகளையும் மாட்சிமிகு சிந்தனைகளையும் திரு மோடி நினைவுகூர்ந்துள்ளார். டுவிட்டரில் பிரதமர் கூறியிருப்பதாவது: "ஸ்ரீ குரு நானக் தேவ் அவர்களின் சிறப்புக்குரிய விழா நாளில் அவரது ஆன்மீக நெறிகளையும் மாட்சிமிகு சிந்தனைகளையும் நான் நினைவுகூர்கிறேன். நீதி, கருணை, அனைவரையும் உள்ளடக்கிய சமூகம் என்ற அவரின் தொலைநோக்குப் பார்வை நமக்கு ஊக்கமளித்துள்ளது. மற்றவர்களுக்கு சேவை செய்வது பற்றிய ஸ்ரீ குரு நானக் தேவ் அவர்களின் வலியுறுத்தலும் மிகுந்த உத்வேகம் அளிப்பதாகும்."
தேசிய அறிவியல் தினம் – விஞ்ஞானிகள் மற்றும் அறிவியல் ஆர்வலர்களுக்கு பிரதமர் வாழ்த்து ; அறிவியலுக்கு அருந்தொண்டாற்றிய சர். சி. வி.  ராமனை நினைவு கூர்ந்தார்

தேசிய அறிவியல் தினத்தை முன்னிட்டு விஞ்ஞானிகள் மற்றும் அறிவியல் ஆர்வலர்களுக்கு பிரதமர் திரு, நரேந்திர மோடி வாழ்த்து தெரிவித்துள்ளார். மேலும் அறிவியல் துறைக்கு அருந்தொண்டாற்றிய சர். சி. வி. ராமனை பிரதமர் நினைவு கூர்ந்தார் “தேசிய அறிவியல் தினத்தன்று அனைத்து விஞ்ஞானிகள் மற்றும் அறிவியல் ஆர்வலர்களுக்கு எனது வாழ்த்துக்கள். ஆராய்ச்சி மற்றும் புது கண்டுபிடிப்புகள் நம் நாட்டில் மேலும் வளர்ச்சி அடையட்டும். அறிவியல் துறைக்கு சர். சி. வி. ராமன் ஆற்றிய அருந்தொண்டினை நாம் இத்தருணத்தில் நினைவு கூர்வோம். இளம் தளிர்களுக்கு அவர் பெரும் தூண்டுகோலாக திகழ்கிறார்.”, என்று பிரதமர் கூறியுள்ளார்.
கொரோனோ பெருந்தொற்றுக்கு எதிரான போராட்டத்தில் நாட்டு மக்கள் 130 கோடிப் பேர் காட்டிய உறுதிப்பாடு புதிய இந்தியாவின் வலிமைக்கு சான்றாகும் : பிரதமர்

உலகின் மிகப்பெரிய இலவச தடுப்பூசி செலுத்துவதாக இருந்தாலும் அல்லது மருத்துவ உள்கட்டமைப்பை மேம்படுத்துவதாக இருந்தாலும், சுகாதாரத்துறையில் இந்தியா புதிய சாதனையை படைத்துள்ளதாக பிரதமர் திரு நரேந்திர மோடி கூறியுள்ளார். கொரோனோ பெருந்தொற்றுக்கு எதிரான போராட்டத்தில் நாட்டு மக்கள் 130 கோடிப் பேர் காட்டிய உறுதிப்பாடு புதிய இந்தியாவின் வலிமைக்கு சான்றாகும் என்று திரு மோடி தெரிவித்துள்ளார். இது குறித்து பிரதமர் வெளியிட்டுள்ள டுவிட்டர் பதிவில் கூறியிருப்பதாவது- “"கொரோனாவுக்கு எதிரான போராட்டத்தில் நாட்டு மக்கள் 130 கோடி பேர் காட்டிய உறுதியானது, புதிய இந்தியாவின் ஆற்றலுக்கான அங்கீகாரமாகும். உள்நாட்டு தடுப்பூசிகளுடன் கூடிய உலகின் மிகப்பெரிய இலவச தடுப்பூசி பிரச்சாரமாக இருந்தாலும் அல்லது மருத்துவ உள்கட்டமைப்பை மேம்படுத்துவதாக இருந்தாலும், நாடு சுகாதாரத் துறையில் சாதனை படைத்துள்ளதை இது காட்டுகிறது”.
பிரதமரின் உலக காசநோய் நாள் செய்தி

உலக காசநோய் நாளையொட்டி பிரதமர் திரு. நரேந்திரமோடி வெளியிட்ட செய்தி பின்வருமாறு: இந்த ஆண்டின் உலக காசநோய் நாள் மையக்கருத்தான, ‘காசநோய் இல்லா உலகிற்கான தலைவர்கள் தேவை’ என்ற உணர்வுக்கேற்ற வகையில், காசநோயை ஒழிக்கும் இயக்கத்திற்கு தலைமையேற்கும்படி குடிமக்களையும், அமைப்புகளையும் நான் கேட்டுக் கொள்கிறேன். காசநோய் இல்லாத உலகம் தான் மனிதகுலத்திற்கு செய்யப்படும் அற்புதமான சேவையாகும். இந்தியாவை காசநோய் இல்லாத நாடாக மாற்ற இந்திய அரசு போர்க்கால அடிப்படையில் பணியாற்றி வருகிறது. காசநோயை 2030-ஆம் ஆண்டுக்குள் முற்றிலுமாக ஒழிக்க உலகம் இலக்கு நிர்ணயித்துள்ள நிலையில், 2025-ஆம் ஆண்டுக்குள் இந்தியாவை காசநோய் இல்லாத நாடாக மாற்ற நாம் விரும்புகிறோம்.